b'\n_START_ARTICLE_\nOperaci\xc3\xb3 Exercici Rin\n_START_SECTION_\nRerefons\n_START_PARAGRAPH_\nA totes dues guerres mundials, les illes brit\xc3\xa0niques depenien de qu\xc3\xa8 un gran nombre de mercants portessin menjar i materials rars essencials, i protegir-los va ser una de les m\xc3\xa0ximes prioritats de les forces armades brit\xc3\xa0niques. En totes dues guerres, Alemanya intent\xc3\xa0 desbaratar-ho, doncs si era capa\xc3\xa7 de privar al Regne Unit dels seus subministraments, podria derrotar-la, independentment de qualsevol altre factor._NEWLINE_L\'Operaci\xc3\xb3 Rheinubung va ser el darrer atac portat a terme per la flota de superf\xc3\xadcie de la Kriegsmarine. Va ser precedit per l\'Operaci\xc3\xb3 Berl\xc3\xadn, una expedici\xc3\xb3 de molt \xc3\xa8xit portada a terme pels creuers Scharnhorst i Gneisenau, que finalitz\xc3\xa0 al mar\xc3\xa7 de 1941._NEWLINE_Pel maig de 1941, els grans vaixells de guerra de la Kriegsmarine Scharnhorst, Gneisenau i Admiral Hipper i estaven ancorats a Brest, a la costa occidental de Fran\xc3\xa7a, amena\xc3\xa7ant seriosament els combois aliats de l\'Atl\xc3\xa0ntic. A m\xc3\xa9s, dos nous vaixells esdevingueren disponibles: el cuirassat Bismarck i el creuer pesant Prinz Eugen, ambd\xc3\xb3s ancorats inicialment al B\xc3\xa0ltic._NEWLINE_L\'objectiu de l\'operaci\xc3\xb3 pel Bismarck i el Prinz Eugen penetressin a l\'Atl\xc3\xa0ntic i ataquessin la navegaci\xc3\xb3 aliada. Les ordres que Raeder havia donat a L\xc3\xbctjens especificaven que "l\'objectiu del Bismarck no \xc3\xa9s derrotar enemics de la mateixa for\xc3\xa7a, sin\xc3\xb3 que els ha d\'evitar, preservant la seva capacitat combativa mentre que sigui possible, i aix\xc3\xad permetre al Prinz Eugen atacar els mercants dels combois", i que "l\'objectiu primari d\'aquesta operaci\xc3\xb3 s\xc3\xb3n els mercants enemics; els vaixells de guerra enemics nom\xc3\xa9s han de ser atacats quan l\'objectiu ho faci necessari i es pugui fer sense un risc excessiu"._NEWLINE_Per donar suport i facilitar les operacions de provisi\xc3\xb3 de combustible i rearmament, el Comandament Naval Alemany (OKM) va situar tot de petrolers i vaixells de subministraments a la zona operativa de Rheinubung: 7 petrolers i 2 vaixells de subministraments van ser enviats a punts tan llunyans com Labrador a l\'oest i l\'arxip\xc3\xa8lag de Cap Verd al sud._NEWLINE_L\xc3\xbctjens havia demanat al Gro\xc3\x9fadmiral Raeder retardar l\'inici de Rhein\xc3\xbcbung fins que el Scharnhorst es trob\xc3\xa9s al mar amb el Bismarck i el Prinz Eugen, o fins que el Tirpitz, germ\xc3\xa0 del Bismarck, els pogu\xc3\xa9s acompanyar. Raeder ho descart\xc3\xa0. La tripulaci\xc3\xb3 del recentment completat Tirpitz encara no havia finalitzat el seu entrenament, i Raeder cit\xc3\xa0 la propera invasi\xc3\xb3 de Creta com un motiu per atacar les l\xc3\xadnies aliades de subministrament i fer-los retirar forces de la Mediterr\xc3\xa0nia._NEWLINE_Per fer front a l\'amena\xc3\xa7a de la flota de superf\xc3\xadcie alemanya, els brit\xc3\xa0nics havien estacionat a Scapa Flow els nous cuirassats King George V (de vegades citat KGV) i HMS Prince of Wales (PoW), aix\xc3\xad com el vell cuirassat HMS Hood. A m\xc3\xa9s, entre les diverses bases a l\'Atl\xc3\xa0ntic com a alta mar hi havia els cuirassats Revenge, Rodney i Ramillies, els creuers de batalla Repulse i Renown i els portaavions HMS Ark Royal i Victorious, a m\xc3\xa9s de tots els creuers i patrulles a\xc3\xa8ries que aportaven els ulls de la flota. Al mar, o a poc de salpar, hi havia 11 combois, incloent-ne un de tropes._NEWLINE_L\'OKM no va prendre en consideraci\xc3\xb3 la determinaci\xc3\xb3 de la Royal Navy en destruir la flota de superf\xc3\xadcie alemanya. Per assegurar-se de qu\xc3\xa8 el Bismarck fos enfonsat, els brit\xc3\xa0nics desprotegirien altres escenaris b\xc3\xa8l\xc2\xb7lics. Aix\xc3\xb2 fins i tot comportaria retirar les valuoses escortes dels seus combois. Finalment, els brit\xc3\xa0nics arribarien a usar fins a 6 cuirassats, 3 creuers de batalla, dos portaavions, 16 creuers, 33 destructors i 8 submarins, a m\xc3\xa9s de les patrulles a\xc3\xa8ries. Era la major for\xc3\xa7a naval assignada a una mateixa operaci\xc3\xb3 en aquell moment de la guerra.\n_START_SECTION_\nEl Bismarck salpa\n_START_PARAGRAPH_\nEl 21 de maig, l\'Almirallat va ser advertit des de fonts del govern suec que dos grans naus de guerra havien estat descobertes al Kattegat. Les naus penetraren al mar del Nord, refugiant-se un breu temps a un fiord prop de Bergen. En aquells moments, el Hood i el Prince of Wales, amb els seus destructors d\'escorta, es dirigien cap a l\'estret de Dinamarca, a on els creuers Norfolk i Suffolk ja estaven patrullant. Els creuers Manchester i Birmingham estaven patrullant la zona situada al sud-est d\'Isl\xc3\xa0ndia._NEWLINE_Un cop es descobr\xc3\xad que els bucs alemanys havien marxat, l\'Almirall de la Flota Sir John Tovey, Comandant en Cap de la Home Fleet, salp\xc3\xa0 amb el King George V, el Victorious i les seves escortes per unir-se als que ja estaven a alta mar. El Repulse s\'un\xc3\xad poc despr\xc3\xa9s._NEWLINE_Al vespre del 23 de maig, el Suffolk vei\xc3\xa9 al Bismarck i al Prinz Eugen a l\'estret de Dinamarca, prop a la costa de Groenl\xc3\xa0ndia, avisant a l\'Almirallat. El Norfolk i el Suffolk, molt inferiors, aconseguiren evitar als alemanys; i els grups brit\xc3\xa0nics eren enviats tant a interceptar la flota de Lutjens o a protegir els combois de tropes.\n_START_SECTION_\nLa persecuci\xc3\xb3\n_START_PARAGRAPH_\nEl Norfolk i el Suffolk, aix\xc3\xad com el danyat Prince of Wales, continuaren a dist\xc3\xa0ncia amb la persecuci\xc3\xb3 de les naus alemanyes, informant cont\xc3\xadnuament de la seva posici\xc3\xb3 per dirigir les naus brit\xc3\xa0niques cap a l\'escena. En resposta, es decid\xc3\xad que el Prinz Eugen seguiria sol amb la missi\xc3\xb3, mentre que el Bismarck esquivava la persecuci\xc3\xb3. D\'acord amb aix\xc3\xb2, l\'almirall D\xc3\xb6nitz va fer que tots els submarins disponibles a l\'Atl\xc3\xa0ntic es dirigissin a protegir el Bismarck, organitzant dues l\xc3\xadnies de patrulla per distreure les naus de la Home Fleet. S\'establ\xc3\xad una l\xc3\xadnia de 7 submarins al mig de l\'Atl\xc3\xa0ntic, mentre que 8 m\xc3\xa9s estaven estacionats a l\'oest de Biscaia._NEWLINE_A les 18:40 del 24 de maig, el Bismarck es gir\xc3\xa0 cap als seus perseguidors per cobrir la fugida del Prinz Eugen, que aconsegu\xc3\xad marxar sense haver patit danys. A les 22:00, el Victorious estava a 120 milles de dist\xc3\xa0ncia i llan\xc3\xa7\xc3\xa0 un atac aeri amb 9 Fairey Swordfish armats amb torpedes. Tot i el mal temps i al foc antiaeri, van atacar i van aconseguir que un torpede impactes sota el pont, per\xc3\xb2 gr\xc3\xa0cies al blindatge, no pat\xc3\xad danys greus. Els 9 avions van aconseguir tornar al Victorious, tot i el mal temps i la inexperi\xc3\xa8ncia dels tripulants._NEWLINE_A les 03:00 del 25 de maig, els perseguidors brit\xc3\xa0nics havien perdut contacte amb el Bismarck. En un primer moment pensaren que hauria tornat al Mar del Nord, i els brit\xc3\xa0nics actuaren en conseq\xc3\xbc\xc3\xa8ncia. En el moment en qu\xc3\xa8 s\'adonaren que el Bismarck es dirigia realment cap a Brest, ja havia trencat el cord\xc3\xb3 naval. A les 23:00 ha estava a l\'est de la for\xc3\xa7a de Tovey i havia aconseguit evadir-se del Rodney. El Bismarck anava curt de combustible, degut als danys causats pel Prince of Wales, per\xc3\xb2 era capa\xc3\xa7 de deixar enrere als brit\xc3\xa0nics. Car i aix\xc3\xb2, des del sud s\'apropava per interceptar-lo la For\xc3\xa7a H de Somerville, amb el portaavions Ark Royal, el creuer de batalla Renown i el creuer lleuger HMS Sheffield._NEWLINE_Les naus brit\xc3\xa0niques tamb\xc3\xa9 comen\xc3\xa7aven a anar baixes de combustible, i cada cop semblava m\xc3\xa9s possible que le Bismarck aconseguiria fugir. No obstant aix\xc3\xb2, a les 10:30 del 26 de maig, un hidroavi\xc3\xb3 Catalina, amb seu a Lough Erne (Irlanda del Nord), localitz\xc3\xa0 al Bismarck: es trobava a 700 milles de Brest i fora de la cobertura a\xc3\xa8ria de la Luftwaffe._NEWLINE_Aix\xc3\xb2 comport\xc3\xa0 que dos Swordfish de l\'Ark Royal es llancessin a l\'atac. Per\xc3\xb2 els tripulants no sabien que el Sheffield estava a la rodalia, i el van confondre amb el Bismarck, atacant-lo per error. Afortunadament, els seus torpedes portaven detonadors de proximitat, i diversos van explotar prematurament i la resta van fallar l\'objectiu. Finalment, reveren un av\xc3\xads des de l\'Ark Royal i van avortar l\'atac._NEWLINE_L\'Ark Royal llan\xc3\xa7\xc3\xa0, tot i que hi havia unes condicions meteorol\xc3\xb2giques p\xc3\xa8ssimes per a les operacions a\xc3\xa8ries, i a una dist\xc3\xa0ncia de menys de 40 milles, un segon atac contra el Bismarck, consistent en 15 Swordfish. Per aquest atac anaven equipats amb els detonadors de contacte habituals, i acab\xc3\xa0 amb dos o tres impactes sobre el cuirassat alemany, un dels quals caus\xc3\xa0 greus danys al tim\xc3\xb3, bloquejant-lo amb el vaixell dirigint-se a l\'oest (allunyant-se de Brest). A mitjanit, L\xc3\xbctjens envi\xc3\xa0 un missatge al seu quarter general: "Vaixell inmaniobrable. Lluitarem fins al darrer projectil. Llarga vida al F\xc3\xbchrer!."\n_START_SECTION_\nDespr\xc3\xa9s del combat\n_START_PARAGRAPH_\nDespr\xc3\xa9s de separar-se del Bismarck, el Prinz Eugen es dirig\xc3\xad cap al sud, endinsant-se a l\'Atl\xc3\xa0ntic i intentant continuar amb la missi\xc3\xb3. El 26 de maig, amb nom\xc3\xa9s 160 tones de combustible, es trob\xc3\xa0 amb el petroler Spichern per repostar; i el 27 tingu\xc3\xa9 diversos problemes mec\xc3\xa0nics que prosseguiren durant els dies seg\xc3\xbcents._NEWLINE_Despr\xc3\xa9s a tornar a carregar combustible el 28 de maig del Esso Hamburg, el Prinz Eugen abandon\xc3\xa0 finalment la missi\xc3\xb3 el 29 de maig, dirigint-se cap a Brest. Amb una velocitat redu\xc3\xafda a 28 nusos, ja era impossible continuar. Va abandonar la seva missi\xc3\xb3 sense haver enfonsat ni un sol mercant, arribant a Brest l\'1 de juny._NEWLINE_Durant l\'acci\xc3\xb3, nom\xc3\xa9s dos submarins albiraren les forces brit\xc3\xa0niques, per\xc3\xb2 cap dels dos va ser capa\xc3\xa7 d\'atacar. Despr\xc3\xa9s, els brit\xc3\xa0nics van poder eludir les l\xc3\xadnies de patrulla i van tornar a les seves bases. La Luftwaffe no van enfonsar cap vaixell fins al 28 de maig, quan van atacar i destruir el destructor Mashona-_NEWLINE_Despr\xc3\xa9s de Rheinubung, la Royal Navy es concentr\xc3\xa0 en localitzar i destruir els vaixells de subministraments desplegats per donar suport a la missi\xc3\xb3. El primer \xc3\xa8xit arrib\xc3\xa0 quan, el 3 de juny els creuers Aurora i Kenya descobriren al sud de Groenl\xc3\xa0ndia al petroler Belchen. El 4, el petroler Gedania va ser trobat pel Marsdale, mentre que l\'Esperance Bay i avion del Victorious atacaven el Gonzenheim 100 milles m\xc3\xa9s enll\xc3\xa0. A l\'Atl\xc3\xa0ntic sud, entre Belem i Freetown (el punt m\xc3\xa9s septentrional de Rheinubung), el creuer London intercept\xc3\xa0 el petroler Esso Hamburg; mentre que l\'endem\xc3\xa0 el London i el Brilliant enfonsaren el petroler Egerland. El 12 de juny, el petroler Freidrich Breme era enfonsat pel creuer Sheffield a l\'Atl\xc3\xa0ntic mig, i el darrer petroler (el Lotharingen) va ser enfonsat pel creuer Dunedin, juntament amb avions del Eagle. En nom\xc3\xa9s dues setmanes, 7 dels 9 vaixells assignats a Rheinubung havien estat posats fora de combat, amb les serioses conseq\xc3\xbc\xc3\xa8ncies que aix\xc3\xb2 tingu\xc3\xa9 per a les futures operacions de superf\xc3\xadcie de la Kriegsmarine.\n_START_SECTION_\nConclusi\xc3\xb3\n_START_PARAGRAPH_\nTot i l\'\xc3\xa8xit obtingut en enfonsar el Hood, l\'Operaci\xc3\xb3 va ser un frac\xc3\xa0s culminat per l\'enfonsament del Bismarck._NEWLINE_Durant les dues setmanes que dur\xc3\xa0 la missi\xc3\xb3, cap mercant aliat va resultar enfonsat (ni tan sols vist). Els combois aliats no van veure\'s destorbats, sin\xc3\xb3 que van seguir amb el seu programa, i no va haver cap mena de disminuci\xc3\xb3 de subministraments al Regne Unit._NEWLINE_Per un altre costat, la Campanya Submarina de l\'Atl\xc3\xa0ntic va quedar malmesa, ja que nom\xc3\xa9s van aconseguir enfonsar dos vaixells durant les dues darreres setmanes de maig, comparats amb els 20 d\'inicis de mes._NEWLINE_Despr\xc3\xa9s de Rheinubung, la Kriegsmarine ja no va ser capa\xc3\xa7 de llan\xc3\xa7ar una gran operaci\xc3\xb3 de superf\xc3\xadcie contra les rutes de navegaci\xc3\xb3 aliades, quedant com a \xc3\xbanica amena\xc3\xa7a la campanya de submarins.'